Author: MZP
Last saved by: agenda0

Predkladacia správa

Uznesením č. 703 z 18. júla 2001 k monitoru plnenia Prioritných úloh vlády SR v súlade s uznesením vlády SR č. 17/2001 k 11. júlu 2001 a aktualizácii uznesenia vlády SR č. 17/2001 v súlade s bodom B.2 uznesenia vlády SR č. 492/2001 uložila vláda SR ministrovi životného prostredia vypracovať integrovanú aproximačnú stratégiu pre kapitolu životné prostredie. Potreba vypracovania stratégie vyplynula z krátkodobých priorít Partnerstva pre vstup 1999 a tiež z pravidelných hodnotiacich správ Európskej komisie. Stratégia bola pripravená v súlade s Národným programom na prijatie acquis a bola zaradená do Plánu hlavných a legislatívnych úloh MŽP SR na rok 2001.

Integrovaná aproximačná stratégia pre kapitolu životné prostredie bola vypracovaná Ministerstvom životného prostredia Slovenskej republiky v spolupráci s ostatnými rezortmi, ktoré sú gestorom parciálnych častí environmentálneho acquis (MH SR, MP SR, MZ SR, MDPT SR, ÚJD SR, ÚNMS SR) s cieľom prezentovať postup úplného zosúladenia s environmentálnym acquis k predpokladanému dátumu vstupu – 1. januáru 2004. Stratégia bola vypracovaná v rámci bilaterálneho projektu v spolupráci s Dánskou agentúrou pre Životné prostredie. Projekt trval od mája 2000 do októbra 2001. Všetky materiály predkladané v rámci stratégie boli pôvodne vypracované v anglickom jazyku, a následne preložené do slovenského jazyka. Na jej príprave sa podieľali zástupcovia všetkých rezortov zainteresovaných na transpozícii a implementácii environmentálneho acquis. Všetky štátne orgány a organizácie, ktoré sú alebo budú zapojené do transpozície, implementácie a presadzovania environmentálneho acquis, intenzívne spolupracovali na príprave tohto dokumentu a sú zaviazané vykonať naplánované opatrenia tak, aby Slovenská republika bola úplne pripravená prevziať povinnosti členstva v Európskej únii k 1. januáru 2004.

Predkladaná stratégia pozostáva zo štyroch dielov. Prvý diel obsahuje úvod a zhrnutie celkových nákladov a finančné plány, druhý diel tvorí šesť implementačných stratégií a plánov pre sektory ochrany ovzdušia, odpadového hospodárstva, ochrany vôd, ochrany prírody, kontroly priemyselného znečistenia a rizík,  chemických látok a GMO, tretí diel zahŕňa tri správy o implementácii pre sektory horizontálnej legislatívy, hluku a radiačnej ochrany. Súčasťou integrovanej stratégie je i štvrtý diel pozostávajúci z 33 detailných implementačných plánov pre jednotlivé smernice, ktoré podrobne rozpracúvajú postup transpozície, implementácie a presadzovania environmentálneho acquis. Ide o podrobné rozpracovanie sektorových stratégií na úrovni smerníc. Vzhľadom k tomu, že štvrtý diel je obsahovo veľmi rozsiahly (vyše 600 strán textu), z praktických dôvodov nie je súčasťou tohto materiálu. V súčasnosti je vystavený na internetovej stránke na adrese www.enviro.gov.sk v adresári strategické dokumenty len v anglickej verzií, nakoľko sa texty priebežne prekladajú.

Integrovaná aproximačná stratégia je výsledkom intenzívnej snahy Ministerstva životného prostredia Slovenskej republiky,
  identifikovať rozdiely medzi zákonmi a politikami ochrany životného prostredia v SR a EÚ
 prijať opatrenia, ktoré budú realizované s cieľom úplnej transpozície a implementácie environmentálneho acquis Európskej únie, 
 pripraviť plány pre potrebné investície a opatrenia, obzvlášť v investične nákladných sektoroch ochrany ovzdušia, kontroly priemyselného znečistenia, odpadového hospodárstva a ochrany vôd.

Predkladaná integrovaná stratégia má za cieľ popísať už uskutočnené opatrenia, a taktiež naplánovať činnosti, ktoré ešte treba vykonať v predvstupovom období a po vstupe s cieľom úplného zosúladenia a splnenia povinností budúceho členstva v EÚ. Z tohto dôvodu ide o pragmatický dokument, ktorý vytyčuje komplexný prístup na dokončenie implementácie environmentálneho acquis v Slovenskej republike. Materiál je predkladaný v rozhodujúcom období prípravy vlády na vstup do EÚ  – niekoľko mesiacov po zverejnení Spoločnej pozície EÚ v kapitole Životné prostredie a krátko pred predpokladaným uzatvorením kapitoly Životné prostredie. 

CONF-SK 15/01, z 28. marca 2001, ktorá rozpracúva všeobecnú pozíciu EÚ popísanú v dokumente CONF-SK 2/00 a opiera sa o negociačné princípy stanovené v dokumente CONF-SK 14/00.

Záverom je potrebné zdôrazniť, že predložená IAS je výstupom slovensko-dánskeho projektu, s termínom výstupu 11.10.2001 a  preto odráža stav platný k tomuto dátumu.
V súčasnosti prebiehajú intenzívne rokovania so zástupcami Európskej komisie s cieľom uzatvoriť kapitolu 22 životné prostredie do konca roku 2001. V priebehu októbra a novembra sa vplyvom rokovaní s Bruselom udial celý rad dôležitých zmien v kapitole životné prostredie, ktoré už nemohli byť zapracované do tohto materiálu, avšak znamenajú úpravy termínov mnohých opatrení obsiahnutých v stratégii, resp. ich finančné dôsledky. Tieto úpravy budú zapracované až v revidovanej verzii tejto stratégie, ktorá sa plánuje aktualizovať na budúci rok.
Uznesením vlády SR č. 1019 z  24.10.2001  bola schválená zmena negociačného mandátu pre postup rokovaní s EÚ v kapitole životné prostredie, na základe ktorého sa upravuje počet aj dĺžka žiadostí o prechodné obdobia. Z pôvodného počtu 9 žiadostí o prechodné obdobia dochádza k stiahnutiu 3 prechodných období a pribudla 1 nová žiadosť o prechodné obdobie. Upravený zoznam žiadostí o prechodné obdobie podľa schváleného mandátu je na samostatnej nasledovnej strane.

Upravený zoznam žiadostí o prechodné obdobie v zmysle schváleného mandátu uznesením vlády SR č. 1019 z 24.10.2001:

1.	Smernica Rady č. 94/63/ES o riadení emisií VOC zo skladovania benzínu a jeho distribúcie z terminálov na čerpacie stanice – (prechodné obdobie pôvodne do roku 2010).
SR prehodnotilo pôvodnú žiadosť o prechodné obdobie pre zariadenia spadajúce  pod túto smernicu.  Nové zariadenia budú v súlade s acquis k dátumu vstupu SR do EÚ. Pre existujúce zariadenia sa žiadosť o prechodné obdobie skracuje do konca roku 2004 resp. 
do roku 2007, v závislosti od druhu zariadení.

2.	Smernica Rady č. 94/67/ES o spaľovaní nebezpečného odpadu - požadovaná dĺžka prechodného obdobia (do 2006) ostáva zachovaná, žiadosť sa špecifikuje na 11 spaľovní nemocničného odpadu a 7 spaľovní priemyselného odpadu.

3.	Smernica Rady č. 98/83/ES o kvalite vody určenej na ľudskú spotrebu (pitná voda) - ustupuje od požiadavky na prechodné obdobie (pôvodne do 2008) a  využíva sa možnosť ustanovení smernice, konkrétne čl. 9, ktorým sú upravené podmienky na výnimky, súvisiace s jej implementáciou
(Uplatnenie tejto výnimky umožňuje dosiahnutie súladu pre jednotlivé kvalitatívne ukazovatele pitnej vody a pre relevantné vodné zdroje verejného zásobovania obyvateľstva pitnou vodou do 3 rokov od termínu vstupu do EÚ, t.j. do konca roku 2006. Súčasne je možné v odôvodnených prípadoch požiadať po uplynutí tejto doby o jej ďalšie predĺženie. Akceptácia využitia výnimky pre implementáciu smernice o pitnej vode umožní dosiahnutie adekvátnych podmienok, zodpovedajúcich požiadavkám na prechodné obdobie)

4.	Smernica Rady č. 91/271/EHS o čistení komunálnych odpadových vôd – pozícia SR sa v súvislosti s touto smernicou nemení, požadovaná dĺžka prechodného obdobia (do 2015) ostáva zachovaná, dochádza však k špecifikácii žiadosti pre jednotlivé kategórie aglomerácií: pre aglomerácie s p.e.(ekvivalentný obyvateľ) nad 10000 do roku 2010, pre aglomerácie s p.e. medzi 2000 a 10000 do roku 2015

5.	Smernica Rady č. 76/464/EHS o znečistení spôsobenom určitými nebezpečnými látkami vypúšťanými do vodného prostredia – pozícia SR sa v súvislosti s touto smernicou nemení, požadovaná dĺžka prechodného obdobia (do 2006) ostáva zachovaná, je špecifikovaná len na 3 zariadenia.

6.	Smernica Rady č. 91/676/EHS o ochrane vôd pred znečistením spôsobenom dusičnanmi z poľnohospodárskych zdrojov - SR ustupuje od požiadavky na prechodné obdobie (do 2008) s využitím ustanovení existujúcej smernice, ktoré umožňujú vypracovanie akčných programov na znižovanie znečistenia vôd dusičnanmi, spôsobeného poľnohospodárskymi zdrojmi v “zraniteľných zónach” do doby vstupu a ich implementáciu počas nasledujúceho obdobia 4 rokov, čo v prípade naplnenia referenčného dátumu vstupu k 1. 1. 2004 pre SR znamená do konca roku 2007.

7.	Smernica Rady č. 96/61/ES o integrovanej prevencii a kontrole znečistenia – požiadavka prechodného obdobia ostáva zachovaná, len je špecifikovaná na 10 zariadení s rôznou dĺžkou prechodného obdobia, najdlhšie do 31.12.2011
 
8.	Smernica Rady č. 88/609/EHS (v znení smernice 94/66/ES) o obmedzení emisií určitých znečisťujúcich látok z veľkých spaľovacích zariadení do ovzdušia - prechodné obdobie sa žiada pre troch prevádzkovateľov veľkých spaľovacích zariadení (nových zariadení) pričom dĺžka prechodného obdobia sa skracuje do 31.12.2007. Ostatné nové spaľovacie zariadenia budú v súlade s požiadavkami smernice 88/609 k dátumu vstupu SR do EÚ. Prechodné obdobie sa pre existujúce zariadenia nežiada. 

9.	Smernica Rady č. 1999/13/ES o obmedzení emisií prchavých organických zlúčenín z použitia organických rozpúšťadiel v určitých činnostiach a zariadeniach -  SR upúšťa od prechodného obdobia pre uvedenú smernicu (pôvodne do roku 2010). Nové zariadenia spadajúce pod smernicu budú v súlade s jej požiadavkami k dátumu vstupu SR do EÚ, existujúce k 30.10.2007, t.j. tak, ako to vyžaduje smernica.

10.	Smernica 94/62/ES o obaloch a odpadu z obalov - SR požaduje prechodné obdobie do roku 2007. SR vo svojej negociačnej pozícii z decembra 2000 nežiadala o prechodné obdobie na túto smernicu. Detailný implementačný plán smernice ukázal, že SR nebude môcť plniť záväzky smernice pred rokom 2007 a je potrebné žiadať o prechodné obdobie.